**Kratki pregled utorka na ZagrebDoxu**

Uz premijere domaćih dokumentaraca ***Besplatno*** Vlatke Vorkapić i ***Bolesno*** Hrvoja Mabića, te projekcije filmova ***Virunga*** Orlanda von Einsiedela i ***Bolji život*** Hanne Polak iz međunarodne konkurencije, drugi dan ZagrebDoxa protekao je u znaku britanske autorice **Kim Longinotto**. Jedna od najvećih svjetskih dokumentaristica primila je Nagradu Mojoj generaciji, koju je uručio direktor ZagrebDoxa Nenad Puhovski. Puhovski je istaknuo da nagradu dodjeljuje redateljima koji ustrajno i uporno stvaraju iznimne filmove. Kim Longinotto zahvalila je publici i montažeru Oliieju Huddlestoneu: *Ovo je drugo prikazivanje filma* Snovolovka *nakon Sundancea, ujedno i europska premijera. Iznimno sam sretna što ste večeras ovdje, i to po ovakvom kišnom vremenu. Hvala vam.*

**Srijeda na ZagrebDoxu**

Drugo ZagrebDoXXL događanje, **Ima li rat kraja?**,na rasporedu je u srijedu u 19 sati u dvorani 4. Nakon projekcija u Cannesu i glavne nagrade na amsterdamskoj IDFA-i na ZagrebDoxu gledamo ***O ljudima i ratu***, film **Laurenta Bécue-Renarda** o ratnim veteranima i njihovim pokušajima integracije u normalan život, godinama terapije i pokušajima da se pomire sami sa sobom, s prošlošću i obiteljima. O temama ratnih trauma, ponosa, straha, krivnje i žaljenja nakon projekcije razgovarat će psihijatar **Mladen Lončar** iz Ministarstva branitelja i nezavisna saborska zastupnica **Jadranka Kosor**. Moderator je novinar i kolumnist **Ladislav Tomičić**.

U 16 sati u dvorani 2 u filmu ***Kako smo ušli u Europu: slučaj SexA*** redateljica Ines Pletikos rekonstruira živote članova kultnog *dark noise* benda SexA u Retrospektivi hrvatskih glazbenih dokumentaraca. Nakon projekcije uslijedit će razgovor s autoricom.

U 17 sati u dvorani 1 na rasporedu su dva filma iz programa **Teen Dox**. Nizozemski ***Tko je, dovraga, Jett Rebel*** priča je o tinejdžerskoj zvijezdi Jettu Rebelu koji je, kao i mnogi vršnjaci, priželjkivao slavu, ali nije računao na njeno drugo lice. Svoj film osobno će predstaviti redateljica Linda Hakeboom. Iz Finske nam stiže zaigrani filmski esej na temu odnosa modernosti i tradicije, ***Santra i drveće koje priča*** u režiji Miije Tervo. Pratimo susret redateljice sa Santrom, staricom koju profesori finskog jezika nazivaju "živom vezom s drevnom kulturom".

**ADU Dox** udvorani 4 u 17 sati donosi premijeru filma ***Povratak vlaka*** studenta režije Igora Husaka i dosad neprikazane naslove nekadašnjih studenata režije: ***Do posljednjeg daha*** (1989) Vinka Grubišića, kojemu je kao podloga za film poslužio manifest Dzige Vertova *Kino-oko* i ***Djeca boga Bacchusa*** (1988) Nadije Geras. U 19 sati u programu **Factumentarci** u dvorani 1 publiku očekuje premijera novog eksperimentalno-dokumentarnog filma Davora Kanjira, ***Limb***. To je topografska studija urbanog limba i hipnotično, meditativno putovanje prostorom hrvatske metropole.

**Regionalna konkurencija** u 20 sati donosi njemačko-mađarski dox ***Beskućnik***, koji je proglašen najboljim debitantskim filmom na prošlogodišnjoj IDFA-i. Protagonist je mladi buntovnik iz siromašnog mađarskog sela. Nakon projekcije slijedi razgovor s redateljem Gáborom Hörcherom. U istom terminu u dvoranama 3 i 5 dva su filma iz **međunarodne konkurencije**. ***Zadrži dah*** Nino Kirtadze suptilna je komedija o čovjeku koji u bespućima gruzijskih bolnica pokušava dobiti dijagnozu i otkriti što s njim ne valja, a njemački ***Städtebewohner*** u režiji Thomasa Heisea priča je o svakodnevnom životu u zatvoru za maloljetnike San Fernando u Mexico Cityju. Oba filma predstavit će autori, a nakon projekcija sudjelovat će u sesiji Q&A.

U 23 sata u dvorani 4 na rasporedu je dokumentarac iz programa Stanje stvari ***Projekt divljina*** u režiji Davida Bonda. Redatelj, zabrinut za budućnost svoje djece koja većinu vremena provode buljeći u kompjuter, odlučuje od prirode napraviti atraktivan brend.